诊于肾脉微涩者,是月水不通也。又左手关后、尺内浮为阳绝,无膀胱脉也,月水则闭。又肝脉沉而急,隐之亦然。时小便难,苦头眩痛,腰背痛,足寒时疼,月水不来,恐得之时有所堕坠也。月水不通,久则血结于内生块,变为血瘕,亦作血症。血水相并,壅涩不通,脾胃虚弱,变为水肿也。所以然者,脾候身之肌肉,象于土,土主克消于水,水血既并,脾气衰弱,不能克消,故水气流溢,浸渍肌肉,故肿满也。
论曰∶经脉不通日久,此非细事,实为沉病。若是室女经脉不通,初因贪食酸咸之物,遂致血脉干涸,变成劳疾。若因经脉正行,误食热面、生冷、房室,遂成此疾。腹内颗块,误认为胎,时日稍深,必见困笃。
《养生必用》论经病第七
初虞世云∶女子十四,天癸至,任脉通,月事以时下,故令有子。